b'\n_START_ARTICLE_\nDet Kongelige S\xc3\xb8kort-Arkiv\n_START_PARAGRAPH_\nDet Kongelige S\xc3\xb8kort-Arkiv, grundlagt 1784 for at udarbejde s\xc3\xb8kort, toningstegninger mv. over de danske farvande, var en dansk fl\xc3\xa5deafdeling med med ansvar overfor den danske regering og dermed den danske fl\xc3\xa5de. _NEWLINE_Arkivet blev ved en kongelig resolution oprettet den 25. oktober 1784. Arkivets f\xc3\xb8rste direkt\xc3\xb8r var kaptajnl\xc3\xb8jtnant Poul de L\xc3\xb8ven\xc3\xb8rn, der selv ledede s\xc3\xb8opm\xc3\xa5lingen. 1790 k\xc3\xb8bte S\xc3\xb8kortarkivet navigationsdirekt\xc3\xb8r Andreas Louss monopol p\xc3\xa5 at fremstille s\xc3\xb8kort over de danske sunde og b\xc3\xa6lter. S\xc3\xb8kortarkivet har foruden at udgive s\xc3\xb8kort over danske, f\xc3\xa6r\xc3\xb8ske, islandske og gr\xc3\xb8nlandske farvande, udgivet fyrlister, lodsh\xc3\xa5ndb\xc3\xb8ger m.m. og har siden 1827 udgivet tidsskriftet Efterretninger for S\xc3\xb8farende med oplysninger om s\xc3\xb8afm\xc3\xa6rkningens aktuelle tilstand, farer for sejladsen med mere._NEWLINE_1. april 1973 blev S\xc3\xb8kortarkivet \xe2\x80\x93 sammen med Fyrv\xc3\xa6senet, Lodsv\xc3\xa6senet og Redningsv\xc3\xa6senet \xe2\x80\x93 en del af det nyoprettede Farvandsv\xc3\xa6senet, der fortsat publicerer Efterretninger for s\xc3\xb8farende, fyrlister m.m., mens fremstilling af s\xc3\xb8kort og lodsh\xc3\xa5ndb\xc3\xb8ger nu varetages af Geodatastyrelsen._NEWLINE_If\xc3\xb8lge kongelig resolution af 1816 har ophavsretten p\xc3\xa5 statsligt fremstillede s\xc3\xb8kort ingen udl\xc3\xb8bsdato. If\xc3\xb8lge \xc2\xa7 92 i den g\xc3\xa6ldende ophavsretslov er denne resolution stadig gyldig._NEWLINE_I 1873 fik S\xc3\xb8kortarkivet egen bygning (dog delt med DMI) p\xc3\xa5 Toldbodvej (nu Esplanaden) nr. 19 ved Kastellet i K\xc3\xb8benhavn tegnet af arkitekt Vilhelm Petersen i en historicistisk efterligning af italiensk ren\xc3\xa6ssance. Bygningsens vinduer er blevet \xc3\xa6ndret.'